Presa americană a dezvăluit că atacatorii din Paris au comunicat cu jihadişti din Statul Islamic înainte de atentate. În acelaşi timp, autorităţile din Turcia au anunţat că au dejucat un atentat terorist de amploare chiar în ziua tragediei din Paris. De partea lor, ministrul de Interne al Franţei a declarat că atentatele au fost organizate de o celulă teroristă din Belgia. De altfel, oficialii belgieni sunt pe urmele unui al optulea posibil terorist, pe numele căruia a fost emis un mandat internaţional de arestare.

Noi imagini filmate în noaptea care a şocat şi a îndoliat Franţa surprind momentele de groază prin care au trecut victimele. Până la intervenţia forţelor speciale, trupurile inerte ale răniţilor au zăcut pe pavaj, în grija celor care au reuşit să-i scoată din bătaia mitralierelor.

Scenele ar fi fost surprinse în afara sălii de concerte Bataclan, la scurt timp după asaltul teroriştilor.